
1. EVOLUŢIA POLITICII DE GESTIONARE A DEŞEURILOR ÎN UNIUNEA EUROPEANĂ 

Deşeurile constituie o provocare importantă, atât în termeni de mediu înconjurător, cât şi din punct de vedere social şi economic. Eforturile europene îndreptate în sensul gestionării deşeurilor au contribuit la crearea de noi locuri de muncă, sectorul gestionării şi reciclării acestora înregistrând un nivel înalt de creştere şi o cifră de afaceri de peste 100 de miliarde de euro. În acest sector sunt asigurate între 1,2 şi 1,5 milioane de locuri de muncă. Această adevărată industrie a reciclării asigură materia primă şi pentru alte domenii – cel puţin 50% hârtie şi oţel, 43% sticlă, 40% diferite metale neferoase. 

În ultimii 30 de ani, deşeurile au fost un element central al politicii de mediu în Uniunea Europeană, fiind obţinute progrese notabile în acest domeniu. Zonele de depozitare a deşeurilor, cu nivel ridicat de poluare şi incineratoarele au fost aduse la standarde moderne şi au fost puse la punct noi tehnici de tratare a deşeurilor periculoase. Se urmăreşte reducerea nivelului de dioxină şi a altor emisii poluante.

Deşeurile au devenit o sursă importantă de materii prime. Pe de altă parte, reciclarea şi valorificarea deşeurilor, inclusiv a celor biodegradabile, contribuie la reducerea emisiei gazelor cu efect de seră.

În ciuda progreselor înregistrate însă, deşeurile continuă să rămână o problemă. Abordările naţionale rămân, după cum apreciază analiştii, încă divergente şi nu este utilizat întreg potenţialul în vederea “prevenirii formării şi reciclării” deşeurilor.

Cantitatea deşeurilor produse poate fi simptomatică pentru eficienţa utilizării resurselor într-o economie. Tratarea deşeurilor determină emisii poluante în aer, apă, sol şi poate produce poluare fonică. Toate acestea implică, în consecinţă, costuri suplimentare.

Problema gestionării deşeurilor a ocupat un loc important în politica de mediu a Uniunii Europene, încă din perioada anilor ’70. Principalul instrument de exprimare a politicii de mediu îl constituie programele de acţiune.

Programul de acţiune contra poluării, pentru perioada 1973-1977, a evidenţiat primele linii de acţiune, la nivel comunitar, în domeniul gestionării deşeurilor, exprimându-se intenţia armonizării legislaţiilor.

În Programul de acţiune pentru perioada 1977-1982 se sublinia necesitatea elaborării unei politici mai cuprinzătoare de gestionare a deşeurilor, care să cuprindă şi măsuri de prevenire a acumulării şi de eliminare a acestora.

În al 3-lea Program (1983-1986) erau prezentate măsuri în vederea promovării prevenirii şi refolosirii deşeurilor.

În cel de-al 4-lea Program de acţiune (1987-1992) se sublinia importanţa promovării şi dezvoltării unor tehnologii “curate” şi a reciclării.

În anul 1989, Comisia Europeană a stabilit cinci linii directoare pentru strategia în domeniul gestionării deşeurilor:

1) Prevenirea producerii şi acumulării deşeurilor, utilizând tehnologii curate şi realizarea unor produse neagresive faţă de mediu, în special prin introducerea unui sistem comunitar de autorizaţii de mediu.

2) Promovarea reciclării şi reutilizării, utilizând rezultatele cercetării, îmbunătăţirea sistemelor de colectare şi tratare a deşeurilor, reducerea costurilor şi crearea unor “spaţii de piaţă” pentru produsele derivate din reciclarea şi reutilizarea deşeurilor.
3) Optimizarea eliminării finale a deşeurilor prin intermediul adoptării unor măsuri ulterioare în domeniul gropilor ecologice şi al incinerării.
4) Transportul deşeurilor.
5) Acţiuni de reamenajare şi recuperare a zonelor contaminate şi găsirea instrumentelor financiare pentru repararea daunelor provocate de deşeurile depozitate în locuri neautorizate.
Al 5-lea Program se baza pe orientările strategice formulate de Comisia Europeană în anul 1989, stabilind obiective ambiţioase pentru perioada până în anul 2000 şi în conformitate cu orientările formulate la Conferinţa Naţiunilor Unite asupra mediului şi dezvoltării mondiale (Rio de Janeiro, 1992).

Fundamentul oricărei acţiuni politice şi act normativ în domeniul mediului înconjurător trebuie să fie faptul că dezvoltarea economică trebuie să fie realizată respectând şi protejând mediul înconjurător, astfel încât să fie asigurată posibilitatea satisfacerii propriilor nevoi şi pentru generaţiile viitoare. În ceea ce priveşte gestionarea deşeurilor solide, aceasta presupune crearea şi dezvoltarea unor sisteme de gestionare a deşeurilor care să implice următoarele activităţi:
· reducerea volumului şi toxicităţii deşeurilor solide produse;
· reciclarea sau reutilizarea deşeurilor, inclusiv recuperarea de energie;
· tratarea chimică, fizică şi/sau biologică a deşeurilor, cu respectarea condiţiilor de mediu;
· distrugerea deşeurilor rămase, fără a produce daune sănătăţii umane sau mediului.
Prin Comunicarea intitulată “Rezoluţie privind politica în domeniul deşeurilor”
, Comisia Europeană a subliniat că reciclarea deşeurilor trebuie să aibă prioritate faţă de incinerare. Această prioritate a fost stabilită şi în Directiva-cadru 442/75/CEE, modificată de Directiva 165/91/CE, de Directiva 62/94/CE şi de Directiva 12/2004/CE.

În ianuarie 2001, Comisia Europeană a propus o nouă strategie de mediu, care ţine cont de prevederile celui de-al 5-lea Program de acţiune pentru mediu, din 1992, şi de revizuirea din 1998.

Al 6-lea Program de acţiune “Mediu 2010. Viitorul nostru, alegerea noastră”
 identifică obiectivele generale şi acţiunile prioritare ale viitoarei politici de mediu în UE.

Acest program insistă pe necesitatea unei corecte aplicări a legislaţiei în vigoare în domeniul mediului, de către statele membre. Este, de asemenea, evidenţiată necesitatea de a asigura o sporită integrare a aspectelor de mediu în politici privind sectoare precum transporturile, energia şi agricultura, precum şi importanţa planificării teritoriale şi a intervenţiilor la nivel regional sau local pentru promovarea dezvoltării durabile.

Al 6-lea Program este centrat pe:
1) schimbările climatice;
2) natură şi biodiversitate;
3) mediu înconjurător şi sănătate;
4) utilizarea raţională a resurselor naturale.
În sectorul deşeurilor, al 6-lea Program reafirmă necesitatea de a concentra atenţia pe prevenirea acumulării deşeurilor, atât din punct de vedere cantitativ, cât şi calitativ – grad de periculozitate – separând producerea deşeurilor de creşterea economică.

Prevenirea producerii deşeurilor este strâns legată de creşterea eficienţei utilizării resurselor, de schimbarea modurilor de consum şi de reducerea deşeurilor pe întreg ciclul de viaţă a produsului.

Al 6-lea Program prevede şi atingerea unor obiective specifice, precum:
· deşeurile produse să nu fie periculoase sau, măcar, să prezinte riscuri limitate pentru mediul înconjurător şi pentru om;

· majoritatea deşeurilor să fie reintroduse în ciclul economic, în special prin reciclare, sau restituite mediului în formă utilă – de exemplu compost – sau cel puţin într-o formă care să nu fie nocivă;
· reducerea la minim a cantităţii de deşeuri destinate distrugerii, iar aceasta să se facă în mod nepericulos;
· tratarea deşeurilor în locul cel mai apropiat de locul de producere.
2. POLITICA COMUNITARĂ REFERITOARE LA GESTIONAREA DEŞEURILOR

2.1 Principii fundamentale ale politicii 

În domeniul protecţiei mediului există o serie de principii care sunt valabile şi în cazul gestionării deşeurilor:
1) Principiul prevenţiei

Acest principiu are, prin esenţa lui, un caracter prioritar şi a fost introdus încă de la primul Program de acţiune ca o exigenţă de a combate poluarea încă de la sursă. Principiul acesta a stat în atenţia celui de-al 2-lea Program şi a constituit punctul de referinţă pentru Directiva 442/75/CEE, cu modificările din 1991.

Art. 3 din Directiva 156/91/CEE prevede obligaţia statelor membre de a adopta măsurile necesare pentru a promova produse şi tehnologii curate.

2) Principiul “poluatorul plăteşte”

În directă legătură cu acest principiu este  cel al responsabilităţii
producătorului, bazat pe concepţia conform căreia agenţii economici trebuie să acopere costurile legate de problemele de mediu cauzate de ei. Producătorul trebuie să-şi asume responsabilitatea gestionării şi în “aval” faţă de utilizarea produsului.

Acest principiu a fost introdus în Directiva 62/94/CE cu privire la ambalaje şi reluat în Directiva 12/2004/CE care, în art. 4, prevede posibilitatea de a elabora proiecte menite să promoveze responsabilitatea producătorului. Acelaşi principiu se aplică şi în cazul autovehiculelor ieşite din circulaţie, baterii, aparatură electrică şi electronică.

3) Principiul asigurării unei ridicate protecţii a mediului

Acest principiu a fost introdus iniţial de Actul Unic European (1986) în contextul recomandărilor pentru piaţa unică, în vederea armonizării prevederilor naţionale şi şi-a găsit confirmarea în Tratatul de la Maastricht (1992) şi ulterior în cel de la Amsterdam (1997).

În baza acestui principiu, politica UE în domeniu urmăreşte realizarea unui nivel ridicat de protecţie a mediului. Se identifică distribuţia responsabilităţilor între autorităţile publice locale, regionale şi naţionale.

Conform Tratatului de la Amsterdam, statele membre au dreptul de a introduce măsuri mai drastice decât cele comunitare în domeniul mediului, în funcţie de situaţia concretă.

Art. 6 din Directiva 62/94/CE prevede posibilitatea ca statele membre să promoveze programe care să depăşească obiectivele stabilite la nivel comunitar, cu condiţia ca asemenea măsuri să nu producă distorsiuni pe piaţa internă.

4) Principiul subsidiarităţii

Aşa cum este prevăzut în Actul Unic European şi în Tratatul de la Maastricht, în domeniul mediului înconjurător, inclusiv în cel al deşeurilor, se respectă principiul celui mai apropiat nivel de intervenţie normativă.

Comisia Europeană apreciază că intervenţia legislaţiei comunitare în domeniul deşeurilor este oportună atunci când:
· există riscul contaminării dincolo de frontierele naţionale;
· există pericolul ca diferenţele între măsurile luate de diferite state să introducă obstacole pe piaţa unică, să afecteze concurenţa şi să mărească diferenţele între statele membre, în termeni de calitate a vieţii;
· măsurile la nivel naţional pot produce efecte contrare celor întreprinse la nivel comunitar.

5) Principiul gestionării fără riscuri pentru mediul înconjurător şi sănătatea umană

Conform directivei menţionate este total interzisă depozitarea necontrolată a deşeurilor, ceea ce impune obligaţia supunerii lor la procesele de tratare de către servicii specializate.

Gestionarea deşeurilor trebuie să fie eficientă din punct de vedere ecologic, conform prevederilor Convenţiei de la Basel (martie 1989) şi Agendei 21.

Principiul gestionării fără riscuri este prevăzut şi în art. 4 şi 8 ale directivei menţionate.

6) Principiul integrării

Concepţia privind necesitatea integrării tematicilor de mediu în cadrul celorlalte politici comunitare a fost inclusă în Tratatul de la Amsterdam.

“Politica integrată de produs” presupune adoptarea unei politici având ca finalitate o dezvoltare durabilă care să tindă să includă ansamblul produselor şi serviciilor, ţinând cont de întreg ciclul lor de viaţă. Această abordare trebuie să fie de tip integrat nu numai în termeni de analiză a parametrilor de mediu, ci şi în ceea ce priveşte implementarea diverselor tipuri de intervenţii – de exemplu, stimulente economice, informare – şi implicarea tuturor actorilor importanţi – industrie, camere de comerţ, asociaţii ale consumatorilor şi cele ambientaliste etc.

2.2  Strategia europeană în domeniul deşeurilor

Până relativ recent, răspunsurile europene la producerea de deşeuri au fost fragmentate (12 directive începând din anul 1970) şi, după cum apreciază analiştii, puţin eficiente. Comisia Europeană a apreciat necesitatea unei abordări strategice în domeniul deşeurilor. Strategia tematică referitoare la deşeuri, propusă de Comisia Europeană, oferă un cadru pentru revizuirea de ansamblu a politicii europene privitoare la deşeuri, bazată pe prevenire şi reciclare. Principala provocare o constituie decuplarea producţiei de deşeuri de creşterea economică.

În al 6-lea Program de acţiune pentru mediu se subliniază faptul că strategia stabileşte obiective şi mijloace prin care UE poate realiza o mai bună gestionare a deşeurilor.

Strategia simplifică şi clarifică mult cadrul legal existent, în conformitate cu obiectivul de îmbunătăţire a legislaţiei în UE. Sectorul deşeurilor a fost identificat ca unul prioritar pentru a realiza această simplificare
.

Analiza a scos în evidenţă necesitatea simplificării şi armonizării legislaţiei europene cu privire la deşeuri.

În prezent, deşeurile sunt depozitate în “gropi de gunoi” sau ”gropi ecologice” (49%), incinerate (18%), sau reciclate (33%). Acestea sunt însă valori medii, deosebirile la nivelul statelor membre fiind foarte mari în privinţa ponderii.

Politica europeană actuală în domeniul deşeurilor se bazează pe ideea de “ierarhie a deşeurilor”, ceea ce înseamnă că deşeurile trebuie reduse cât mai mult, cele care nu pot fi evitate trebuind să fie reutilizate, reciclate şi recuperate. 

Ierarhia deşeurilor nu trebuie considerată ca o regulă rigidă, dar trebuie înclinată tot mai mult balanţa dinspre gropile de gunoi spre reciclare şi revalorificare.

Cadrul legal include legislaţia orizontală în domeniul gestionării deşeurilor, de exemplu Directiva-cadru privind deşeurile, Directiva privind deşeurile periculoase precum şi Reglementarea privind transferul deşeurilor. A fost elaborată şi o legislaţie mai detaliată privind colectarea şi tratarea deşeurilor – de exemplu cea privind gropile de gunoi şi incineratoarele – precum şi cea privind unele deşeuri speciale – uleiuri uzate, baterii, PET-uri. În atenţia forurilor comunitare stau, de asemenea, ambalajele, echipamentele electrice uzate, vehiculele ieşite din uz, electrocasnicele
.

Cu toate progresele înregistrate, cantitatea deşeurilor a crescut – numai între 1990 şi 1995 cu 10% –, fiind în directă legătură cu intensificarea activităţii economice. Între 1998 şi 2002 producerea unor deşeuri periculoase a crescut cu 13%. Agenţia europeană pentru mediu prevede că, în anul 2020, deşeurile din hârtie/carton, sticlă şi plastic vor creşte cu 40% faţă de 1990. Se apreciază că deşeurile menajere vor spori cu 42,5% până în anul 2020, raportat la 1995.

Dacă prevenirea acumulării deşeurilor nu înregistrează progrese semnificative, creşte în schimb ponderea reciclării şi recuperării în domeniu. Directivele privind reciclarea au în vedere fluxuri determinate de deşeuri, permiţând reducerea impactului asupra mediului, acţionând la sursa fluxului de deşeuri – de exemplu, în cazul ambalajelor, al bateriilor, vehiculelor uzate, echipamentelor electrice şi electronice.

Dintre obiectivele prioritare ale politicii comunitare în domeniul deşeurilor, pot fi menţionate:
· această politică poate contribui la reducerea impactului negativ global asupra mediului al utilizării mereu mai accentuate a resurselor. Limitarea deşeurilor şi promovarea reciclării şi valorificării acestora este de natură să sporească eficienţa resurselor naturale utilizate şi să reducă impactul negativ asupra mediului, datorat utilizării lor, economisind totodată resursele disponibile;
· obiectivul reciclării şi valorificării deşeurilor este unul permanent, de maximă actualitate;
· pe termen lung, UE este chemată să devină o “economie bazată pe reciclare”, care urmăreşte să reducă la minimum acumularea de deşeuri, reutilizându-le pe cele produse, ca noi resurse. Prin instituirea unor înalte standarde de mediu, piaţa internă va facilita reciclarea şi va valorifica deşeurile.

Cadrul legal actual trebuie modernizat, planificând, simplificând şi raţionalizând legislaţia europeană deja existentă. Aceasta ar permite UE să devină o societate care reciclează în mod viabil din punct de vedere economic, dar şi eficient din punct de vedere al mediului.

Analiştii apreciază că este necesară o combinaţie de măsuri vizând promovarea prevenirii producerii de deşeuri, reciclarea şi reutilizarea acestora în scopul de a reduce impactul asupra mediului, pe toată durata “ciclului de viaţă” a acestor resurse. Printre măsurile preconizate, pot fi menţionate:
· urmărirea corectă a aplicării legislaţiei. Problemele legate de transpunerea în practică, în diferite state membre, apar de la persistenţa gropilor de gunoi neautorizate, până la diferenţe de interpretare a legislaţiei. Unul din obiectivele strategiei este tocmai reducerea diferenţelor şi rezolvarea deosebirilor de interpretare. Comitetul de gestionare a deşeurilor, înfiinţat la nivel comunitar, trebuie să funcţioneze ca un forum pentru schimbul de informaţii şi experienţe pozitive;

· simplificarea şi modernizarea legislaţiei existente. Experienţa a dovedit că trebuie simplificate măsurile de natură administrativă, permiţând un mai bun raport cost-beneficiu. La nivelul Comisiei Europene s-a apreciat necesitatea revizuirii reglementărilor existente şi a fuzionării lor cu Directiva privind deşeurile periculoase, introducând noţiunea de ciclu de viaţă, clarificând noţiunile de valorificare şi eliminare a deşeurilor, definind ce se înţelege prin reciclare. S-a subliniat  necesitatea renunţării la Directiva privind uleiurile uzate şi transferarea prevederilor legate de aceste uleiuri în Directiva-cadru. De asemenea, s-a evidenţiat necesitatea reafirmării prevederilor directivelor privind deşeurile legate de producerea dioxidului de titan. Comisia Europeană este chemată să evalueze continuu nevoile, contribuind la realizarea obiectivelor privind simplificarea şi îmbunătăţirea legislaţiei, în conformitate cu prevederile [COM (2005) 535]. În anul 2008 este prevăzută reexaminarea Directivei referitoare la deşeurile echipamentelor electrice şi electronice;
· introducerea noţiunii de ciclu de viaţă în politica referitoare la deşeuri. Politica de mediu s-a axat, în principal, pe fazele iniţiale şi finale ale ciclului de viaţă: extracţia materiilor prime, producerea şi gestionarea deşeurilor. În prezent, se apreciază că impactul ambiental major apare în faza de utilizare a resurselor
. Toate etapele ciclului de viaţă trebuie luate în consideraţie, întrucât măsurile întreprinse pentru reducerea impactului ambiental într-o etapă pot afecta o altă etapă. Politica de mediu trebuie să reducă impactul negativ asupra mediului pe toată durata ciclului de viaţă a resurselor. Aplicând abordarea ciclului de viaţă, vor putea fi identificate mai uşor priorităţile, elaborându-se politici eficiente, având drept consecinţă maximizarea beneficiilor de mediu. Revizuirea obiectivelor de reciclare şi valorificare a deşeurilor provenind din ambalaje constituie un prim exemplu al utilizării noţiunii de ciclu de viaţă în procesul elaborării politicilor. Revizuirea modului de gestionare a uleiurilor uzate este o altă dovadă a aplicării acestei abordări;

· promovarea unei politici mai ambiţioase de prevenire a deşeurilor prin sublinierea obligaţiei statelor de a dezvolta programe vizând prevenirea producerii deşeurilor;
· răspândirea unor informaţii şi cunoştinţe în domeniu, popularizarea celor mai bune experienţe de natură să sprijine continuarea îmbunătăţirii prevenirii producerii deşeurilor;
· stabilirea unor standarde comune de referinţă pentru reciclare. În scopul asigurării funcţionării eficiente a pieţei interne a reciclării se propune, la nivel comunitar, stabilirea unor standarde minime pentru activităţile de reciclare şi pentru materialele reciclate, evitând riscul de “dumping ecologic”;
· elaborarea şi afirmarea politicii comunitare în domeniul reciclării. Se  are  în vedere analizarea  unor noi mijloace pentru  întărirea principiului şi practicii reciclării. Statele membre vor fi încurajate să utilizeze mai mult instrumentele economice şi să facă schimb de experienţe pozitive prin intermediul unei cooperări îmbunătăţite în cadrul Comitetului de gestionare a deşeurilor.

Strategia tematică în domeniul deşeurilor este concepută pentru a influenţa pozitiv actualele practici din statele membre, creând posibilitatea unei mai bune gestionări a deşeurilor, care vizează:

· acumularea unei cantităţi mai mici de deşeuri în gropile de gunoi;

· o recuperare sporită de energie din deşeuri;

· îmbunătăţirea reciclării, atât din punct de vedere calitativ, cât şi cantitativ. Perioada de până în 2010 va fi una cheie pentru transpunerea în practică a directivelor în materie de reciclare. Adoptarea unor norme minimale de calitate pentru anumite instalaţii de reciclare va produce o îmbunătăţire semnificativă, permiţând trecerea de la situaţia actuală în care 8-10% din deşeuri fac obiectul unor norme minime de calitate, la situaţia în care o parte mai mare a deşeurilor să fie destinată reciclării. Normele de calitate pentru procesul de reciclare vor stimula cererea şi gradul de acceptare pe piaţă a produselor reciclate. O piaţă internă îmbunătăţită a reciclării, având la bază norme europene, va asigura faptul că reciclarea este efectuată acolo unde acest proces este mai eficient. Reciclarea anumitor materiale este încă sporadică, insuficientă şi costisitoare. Situaţia din punct de vedere al raportului cost-beneficiu va fi analizată în detaliu în anul 2010. În funcţie de concluzii, se vor propune măsuri suplimentare, recurgând fie la instrumente economice, fie la responsabilitatea producătorului, interzicerea aruncării la groapa de gunoi etc.

Dintre beneficiile sociale şi de mediu pe care politica în domeniul deşeurilor le-ar putea produce, pot fi menţionate:
· cadrul de reglementare aplicabil activităţilor de gestionare a deşeurilor va fi îmbunătăţit, conducând la o diminuare a costurilor şi la reducerea obstacolelor în calea acţiunilor de valorificare şi reciclare a deşeurilor;
· intensificarea activităţii de valorificare a deşeurilor va reduce emisiile cauzate de acumularea deşeurilor şi va produce beneficii de mediu prin reducerea gazelor cu efect de seră.
Sectorul reciclării generează noi locuri de muncă, având în vedere că pentru reciclarea a 10.000 tone de deşeuri sunt necesare 250 locuri de muncă, faţă de numai 20-40 în cazul incinerării deşeurilor, respectiv numai 10 locuri de muncă în cazul aruncării la groapa de gunoi.

Majoritatea statelor cu economii dezvoltate, dar şi multe ţări în curs de dezvoltare şi-au fixat ca obiectiv îmbunătăţirea gestionării deşeurilor.

Convenţia privind controlul deplasărilor transfrontaliere a deşeurilor periculoase şi eliminarea acestora (Convenţia de la Basel, martie 1989) şi lucrările OCDE privind controlul transferurilor deşeurilor şi stabilirea unor criterii de referinţă, agreate la nivel internaţional, pentru gestionarea ecologic raţională a deşeurilor constituie iniţiative internaţionale de o mare importanţă. Uniunea Europeană contribuie la instituirea unui sistem de control la nivel internaţional, prin intermediul politicilor elaborate, în special prin Reglementarea privind transferul deşeurilor, care vizează asigurarea unui înalt nivel de protecţie a mediului
.

La iniţiativa Japoniei, grupul G8 şi-a fixat ca prioritate stabilirea măsurilor vizând reducerea, reutilizarea şi reciclarea deşeurilor.

Dintre politicile elaborate de unele state industrializate, pot fi menţionate:

· Japonia posedă o legislaţie specială în domeniul deşeurilor şi politici în domeniul producţiei şi consumului, grupate în jurul celor 3R – reducere a volumului, reutilizare şi reciclare. Japonia are în vedere reciclarea a 24% din deşeurile menajere. În această ţară au fost adoptate câteva legi specifice în domeniul reciclării – legi privind ambalajele, deşeurile provenind din echipamente electrice şi electronice şi vehicule ieşite din circulaţie – şi altele care nu există în legislaţia europeană – de exemplu în domeniul materialelor de construcţie. Unele autorităţi locale percep taxe pentru deşeurile aruncate la groapa de gunoi, care ar fi putut fi reciclate;

· SUA au elaborat politici atât la nivel federal, cât şi la nivelul statelor individuale. Pe termen lung, guvernul federal a fixat ca obiectiv reciclarea a 35% din deşeurile menajere;

· China a adoptat o serie de legi în domeniu, care au ca obiectiv, în principal, să promoveze “economia circulară”
. S-au elaborat planuri pe termen mediu şi lung pentru transpunerea în practică a acestui concept.
În anul 2010, Comisia Europeană va analiza progresele înregistrate în realizarea obiectivelor propuse în domeniu. Un loc prioritar în cadrul analizei îl va ocupa politica de prevenire a acumulării deşeurilor.

2.3 Preocupări europene referitoare la perfecţionarea şi armonizarea legislaţiei în domeniu 

Legislaţia privitoare la deşeuri a cunoscut o continuă îmbunătăţire. Într-o primă etapă a fost elaborată o Directivă-cadru generală, fiind abordate probleme legate de uleiurile uzate, dioxidul de titan etc. În a doua etapă, au fost stabilite norme pentru gropile de gunoi şi incineratoare, iar în a treia etapă au fost elaborate directive privind reciclarea, prin care s-au stabilit modurile de organizare şi de finanţare necesare pentru a facilita reciclarea unor fluxuri de deşeuri precum ambalajele, vehiculele ieşite din circulaţie etc.

În prezent, nu se pune problema unor noi măsuri legislative ci, mai ales, a optimizării cadrului legal existent.

Propunerea de revizuire a directivei
 vizează Directiva 442/75/CEE, directivă-cadru referitoare la deşeuri, abrogând Directiva 689/91/CEE privind deşeurile periculoase.

În ceea ce priveşte autorizarea instalaţiilor de tratare a deşeurilor, Directiva-cadru privitoare la deşeuri s-a aplicat împreună cu Directiva 61/96/CE privitoare la prevenirea acumulării şi reducerea integrată a poluării – aşa-numita “Directivă IPPC”.

Uniunea Europeană dispune de un cadru de gestionare coordonată a deşeurilor în statele membre, în scopul de a limita producerea deşeurilor şi de a organiza, în mod optim, tratarea şi înlăturarea acestor deşeuri.

Măsurile prevăzute în Directiva 12/2006/CE sunt aplicabile tuturor substanţelor sau obiectelor al căror deţinător se debarasează de ele sau trebuie să se debaraseze conform reglementărilor naţionale. Prevederile directivei nu se aplică deşeurilor radioactive, deşeurilor minerale, cadavrelor de animale şi deşeurilor agricole, apelor uzate şi explozibililor ieşiţi din uz.

Legislaţia statelor membre interzice abandonarea, aruncarea şi eliminarea necontrolată a deşeurilor. Statele trebuie să promoveze prevenirea, reciclarea şi transformarea deşeurilor, în vederea reutilizării lor şi, de asemenea, trebuie să informeze Comisia Europeană cu privire la orice proiect de reglementare care presupune utilizarea unor produse, sursă de dificultăţi tehnice şi de costuri mari de eliminare şi care poate încuraja diminuarea cantităţii anumitor deşeuri, tratarea deşeurilor, în scopul reciclării sau reutilizării lor, producerea de energie utilizând anumite deşeuri, utilizarea unor resurse care au la bază materiale provenind din recuperare şi reciclare.

Măsurile prevăzute de directivă presupun cooperarea între statele membre în vederea constituirii unei reţele integrate şi adecvate de instalaţii de distrugere a deşeurilor, ţinând cont de cele mai avansate tehnologii care să permită eliminarea deşeurilor la nivel comunitar şi, pe cât posibil, al fiecărui stat în parte.

Această reţea trebuie să permită înlăturarea deşeurilor într-una din instalaţiile apropiate, din punct de vedere geografic, garantând un nivel ridicat de protecţie a mediului.

Statele membre sunt chemate să instituie un sistem de garantare a faptului că orice deţinător de deşeuri le predă spre colectare unui agent public sau privat sau asigură el însuşi eliminarea deşeurilor, respectând prevederile cuprinse în directivă.

Agenţii economici care asigură tratarea sau depozitarea deşeurilor trebuie să obţină o autorizaţie, în acest sens, de la autoritatea competentă, în special cu privire la felurile şi cantităţile de deşeuri care urmează a fi tratate, recomandările tehnice generale şi precauţiile care trebuie avute în vedere. Periodic, autorităţile competente pot verifica respectarea condiţiilor de autorizare, supravegherea extinzându-se la agenţii economici care se ocupă cu transportul, colectarea, depozitarea sau tratarea deşeurilor.

Toţi agenţii economici care se ocupă de etapele pe care ciclul valorificării deşeurilor le presupune au nevoie de o autorizaţie în acest sens. Costurile aferente eliminării deşeurilor trebuie să fie suportate de către cel care le produce, pe principiul poluatorul plăteşte.

Autorităţile competente, desemnate de statele membre pentru transpunerea în practică a prevederilor directivei stabilesc unul sau mai multe planuri pentru gestionarea eficientă a deşeurilor având, în special, în vedere felul deşeurilor, cantităţile şi sursa deşeurilor care urmează a fi valorificate sau eliminate, recomandările tehnice generale, cele speciale pentru anumite tipuri de deşeuri, cele mai adecvate amplasamente şi instalaţii pentru eliminarea lor.

În iulie 2006, a fost publicat Raportul Comisiei Europene privind transpunerea în practică a legislaţiei comunitare în domeniul deşeurilor
, în perioada 2001-2003: Directiva 442/72/CEE privind deşeurile, Directiva 439/75/CEE cu privire la deşeurile uzate, Directiva 278/86/CEE referitoare la reziduurile de epurare, Directiva 689/91/CEE referitoare la deşeurile periculoase, Directiva 62/94/CE privind ambalajele.

În perioada amintită, după cum se subliniază în Raport, deşi s-au înregistrat progrese în domeniul reciclării, producerea deşeurilor menajere a sporit considerabil. Încă 44% din totalul deşeurilor menajere a ajuns la groapa de gunoi. Statele membre au stabilit şi făcut cunoscute planurile naţionale de gestionare a deşeurilor, multe state atingând un nivel mulţumitor în domeniu.

Deputaţii europeni au convenit în privinţa stabilirii unor obiective clare privind reducerea acumulării deşeurilor, precum şi a introducerii unei ierarhii pe 5 niveluri, acordând prioritate prevenţiei, reutilizării şi reciclării, în detrimentul apelării la soluţia gropii de gunoi.

Pe 13 februarie 2007, Parlamentul European şi-a manifestat sprijinul deplin pentru legislaţia propusă în domeniul deşeurilor, în conformitate şi cu susţinerea Comisiei de mediu, exprimată în noiembrie 2006.

În afară de introducerea unei ierarhii pe 5 niveluri (prevenire, reutilizare, reciclare, economisirea energiei şi colectarea deşeurilor), trebuie menţionate obiectivele de prevenire a acumulării deşeurilor astfel încât , până în anul 2012, producţia de deşeuri să se stabilizeze la nivelul anului 2008, iar începând cu anul 2020, producerea deşeurilor să înregistreze o scădere.

Până în anul 2020, 50% din deşeurile menajere în formă solidă şi 70% din cele rezultate din construcţii şi activităţi industriale trebuie să fie reutilizate sau reciclate.

Iniţial, Comisia Europeană propusese un sistem ierarhic bazat pe 3 niveluri, care nu introducea priorităţi între reutilizare, reciclare şi recuperare.

Comisia Europeană este chemată să propună, până în anul 2008, o Directivă referitoare la deşeurile biologice.

Noua politică europeană în domeniul deşeurilor trebuie să ia în considerare:
· ierarhia pe 5 niveluri, cu o demarcaţie netă între prevenire, reutilizare, reciclare, economisirea energiei şi colectarea deşeurilor în zone special amenajate;

· un proces eficient de prevenire a acumulării deşeurilor;

· un angajament continuu asumat în vederea perfecţionării cadrului legislativ, cu accent pe sectoare specifice (de exemplu, deşeuri biologice) şi o continuă responsabilizare a producătorilor, astfel încât producătorii să fabrice produse reutilizabile, reciclabile sau mai durabile;

· eficientizarea procesului de incinerare;

· evitarea incinerării şi depunerii la groapa de gunoi a deşeurilor care pot fi reutilizate sau reciclate.
Anexa

UNIUNEA EUROPEANĂ – CADRUL LEGAL 

ÎN DOMENIUL DEŞEURILOR

· Directiva 66/2006/CE referitoare la baterii, acumulatori şi la deşeurile provenind din acestea;
· Reglementarea 1013/2006/CE cu privire la transferul deşeurilor;
· Directiva 12/2006/CE referitoare la deşeuri;
· Directiva 21/2006/CE cu privire la gestionarea deşeurilor provenind din industria extractivă;
· Directiva 64/2005/CE referitoare la omologarea vehiculelor cu motor, în ceea ce priveşte posibilitatea de a fi reutilizate, reciclate şi recuperate;
· Directiva 35/2004/CE cu privire la responsabilităţile ambientale în domeniul prevenirii şi reparării daunelor provocate mediului;
· Directiva 12/2004/CE prin care se modifică Directiva 62/1994/CE privind ambalajele şi deşeurile rezultate din acestea;
· Directiva 108/2003/CE prin care se modifică Directiva 96/2002/CE cu privire la deşeurile provenind din aparatura electrică şi electronică;
· Directiva 96/2002/CE referitoare la deşeurile provenind din aparatura electrică şi electronică;
· Directiva 76/2000/CE privind incinerarea deşeurilor;
· Directiva 59/2000/CE referitoare la instalaţiile portuare pentru colectarea deşeurilor produse de nave şi a reziduurilor provenind din încărcătura navei;
· Directiva 53/2000/CE referitoare la vehiculele ieşite din circulaţie;
· Directiva 31/1999/CE cu privire la gropile de gunoi;
· Reglementarea 259/1993/CEE referitoare la supravegherea şi controlul expedierii deşeurilor pe teritoriul Uniunii Europene precum şi la intrarea şi ieşirea de pe teritoriul acesteia.

